
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	                           Bucureşti, 15 aprilie 2015

                           Pl-x 324/2015


AVIZ

asupra

propunerii legislative privind acordarea de periuţe şi paste de dinţi preşcolarilor şi elevilor din clasele I-VIII din învăţământul de stat şi privat
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind acordarea de periuţe şi paste de dinţi preşcolarilor şi elevilor din clasele I-VIII din învăţământul de stat şi privat, trimisă cu adresa nr. Pl-x 324 din 30 martie 2015, înregistrată cu nr.4c-11/515 din 31 martie 2015.
Senatul a respins iniţiativa legislativă în şedinţa din data de 24 martie 2015, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare.

Iniţiativa legislativă are ca obiect de reglementare acordarea gratuită de periuţe şi paste de dinţi preşcolarilor şi elevilor din clasele I-VIII din învăţământul de stat şi privat, întrucât, potrivit Expunerii de motive este necesară introducerea unui program de susţinere a sănătăţii dentare, având în vedere datele privind sănătatea dentară determinate de indicatori precum consumul de periuţe şi paste de dinţi.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din data de 15 aprilie 2015.

Membrii Comisiei au examinat propunerea legislativă supusă avizării, expunerea de motive şi avizul favorabil cu observaţii şi propuneri al Consiliului Legislativ, transmis cu adresa nr.1374 din 17 decembrie 2014.

Prin aplicarea prevederilor propunerii legislative este afectat bugetul de stat, devenind aplicabile dispoziţiile art. 111 alin. (1) teza a doua din Constituţia României, republicată şi prevederile art. 15 alin. (2) din Legea nr. 500/2002 privind finanţele publice, cu modificările şi completările ulterioare. 
Guvernul nu a transmis informarea obligatorie cu privire la această iniţiativă legislativă, până în prezent. Iniţiatorii propunerii legislative nu precizează sursa de finanţare, în conformitate cu prevederile art. 138 alin. (5) din Constituţia României, republicată.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a iniţiativei legislative. 
În raport de obiectul şi conţinutul reglementării, propunerea legislativă face parte din categoria legilor ordinare.
                
       PREŞEDINTE,                          
                               SECRETAR,

                      BOGDAN LIVIU CIUCĂ                                    GABRIEL ANDRONACHE

Întocmit - Consilier parlamentar,




Avizat – Şef serviciu,

                 Rodica Penescu

